สถานะต่างๆ ของทองคำในแต่ละยุคเป็นอย่างไรบ้าง
ในอดีตทองคำเป็นตัวแทนของความศรัทธาและความสูงส่ง โดยจะเห็นได้ว่าทองคำจะใช้กับสิ่งที่สูงค่าโดยเฉพาะใช้ในศิลปะต่างๆ ที่เกี่ยวกับศาสนา ความเชื่อ และราชวงศ์ ทำให้มนุษย์เชื่อว่าทองคำเป็นสิ่งสูงค่า จึงไม่ผิดที่ปัจจุบันจะจัดว่าทองคำอยู่ในจำพวกโลหะมีค่า ถึงแม้ว่าประโยชน์ของทองคำเองในปัจจุบันนับว่ามีน้อยมากในภาคอุตสาหกรรมก็ตาม

ยุคต่อมาทองคำได้รับการไว้วางใจมากขึ้น มีการสะสมทองคำมากขึ้น ทองคำได้กลายเป็นสิ่งแทนเงินเช่นเดียวกับโลหะมีค่าอื่นๆ โดยใช้ทองคำแทนเงินตราอย่างแพร่หลายทั่วโลก ซึ่งมนุษย์ก็จำได้ว่าทองคำสามารถนำไปแลกของกินของใช้ได้โดยกำหนดด้วยน้ำหนักของทองคำ ทำให้ทองคำกลายมาเป็นสินทรัพย์ที่ป้องกันความกลัวภาวะเงินเฟ้อสูง จากนั้นได้มีการนำ Gold Certificate มาใช้ คือมีการคิดค้นนำกระดาษสัญญามาใช้แทนทองคำ เนื่องจากทองคำอาจไม่สะดวกในการพกพา ขณะเดียวกันทองคำก็ไม่ได้มีการซื้อขายอย่างเสรี ราคาทองคำจึงมีราคาคงที่ ทำให้ทองคำเหมือนกับเป็นสินทรัพย์ที่ปลอดภัยที่สุด

เมื่อ Gold Standard ได้ยกเลิกไป ทองคำก็มีการซื้อขายอย่างเสรีเช่นเดียวกับดอลลาร์สหรัฐและเงินสกุลอื่นๆ ทองคำเปรียบเหมือนเป็น Currency นั่นเอง จนมาถึงยุคหลังๆ ที่เริ่มมีการลงทุนอย่างแพร่หลาย ทองคำก็เป็นทางเลือกหนึ่งของการลงทุนที่น่าสนใจ โดยนักสถิติและนักการเงินได้เล็งเห็นว่าราคาทองคำมีความผันผวนที่ค่อนข้าง ต่ำเมื่อเทียบกับสินทรัพย์อื่นๆ และความผันผวนของทองคำก็ไม่ได้สอดคล้องกับสินทรัพย์อื่นๆ มากนัก จึงเริ่มมีการลงทุนทองคำในฐานะสินทรัพย์ทางเลือกเพื่อปรับปรุงพอร์ตการลงทุนของนักลงทุน จากนั้นด้วยความนิยมก็มีวิวัฒนาการมาอย่างต่อเนื่องจากทองคำแท่ง กองทุนทองคำ โกลด์ฟิวเจอร์ส อีทีเอฟ โกลด์ออพชั่น และอื่นๆ ทำให้เห็นได้ว่าทองคำเป็นสินทรัพย์สำหรับการลงทุน

สุดท้ายเมื่อทองคำได้รับความนิยม ราคาทองคำก็ปรับตัวสูงขึ้นอย่างต่อเนื่อง ดึงดูดนักลงทุนหลากหลายเพิ่มขึ้น ขณะที่ราคาที่สูงขึ้นประกอบกับตลาดอื่นๆ ที่ผันผวนก็สามารถดึงดูดนักเก็งกำไรได้เป็นอย่างดี จึงมีนักเก็งกำไรหลั่งไหลเข้าสู่ตลาดทองคำเป็นจำนวนมากอย่างต่อเนื่อง ทองคำจึงได้รับการรู้จักว่าเป็นสินทรัพย์เก็งกำไรอีกทางหนึ่งด้วย
ความรู้ทางการเงิน